b"\n_START_ARTICLE_\nBMW Sauber F1 Team\n_START_SECTION_\n2006\n_START_PARAGRAPH_\nLa majoria de patrocinadors de l'anterior equip segueixen en la nova i prometedora etapa de l'equip. Els tres patrocinadors principals de l'equip s\xc3\xb3n Credit Suisse, Petronas i Intel. El cotxe \xc3\xa9s presentat el 17 de gener de 2006_NEWLINE_En la temporada 2006, l'equip t\xc3\xa9 en contracte a Nick Heidfeld, que prov\xc3\xa9 de l'anterior equip BMW Williams; i el veter\xc3\xa0 Jacques Villeneuve a qui li quedava un any de contracte amb l'equip Sauber. A aquests dos pilots se'ls uneix el pilot de proves Robert Kubica._NEWLINE_ _NEWLINE_En el Gran Premi d'Hongria de 2006 Villeneuve va ser reempla\xc3\xa7at per Kubica en haver sofert complicacions m\xc3\xa8diques despr\xc3\xa9s de l'accident que va sofrir en el Gran Premi d'Alemanya de 2006. L'endem\xc3\xa0, BMW va emetre un comunicat en el qual anunciaven que ambdues parts havien arribat a un acord per finalitzar el contracte abans de temps, un moviment que ning\xc3\xba no esperava, ja que el pilot tenia contracte fins a final de temporada. En aquest mateix Gran Premi Nick Heifeld va aconseguir el primer p\xc3\xb2dium per a l'escuderia. En el seu debut Robert Kubica va obtenir un set\xc3\xa8 lloc, per\xc3\xb2 m\xc3\xa9s tard va ser desqualificat perqu\xc3\xa8 el seu cotxe no arribava al pes m\xc3\xadnim._NEWLINE_Tanmateix, Kubica va aconseguir el segon p\xc3\xb2dium per a l'escuderia en el Gran Premi d'It\xc3\xa0lia de 2006, amb una merit\xc3\xb2ria tercera pla\xc3\xa7a. _NEWLINE_El cinqu\xc3\xa8 lloc en el campionat de constructors va ser consolidat pels dos punts de Heidfeld en el Gran Premi de la Xina del 2006, i la retirada dels dos Toyota en el Gran Premi del Brasil del 2006.\n_START_SECTION_\n2007\n_START_PARAGRAPH_\nBMW va confirmar els seg\xc3\xbcents pilots: Nick Heidfeld i Robert Kubica com a titulars, a m\xc3\xa9s de Sebastian Vettel i Timo Glock com a pilots de proves i de reserva. El cotxe va ser presentat de 16 de gener del 2007 a Val\xc3\xa8ncia. Fins ara els resultats obtinguts amb el monopla\xc3\xa7a han estat m\xc3\xa9s que satisfactoris en els entrenaments de la pretemporada._NEWLINE_El 10 de juny, durant el Gran Premi del Canad\xc3\xa0 del 2007, Robert Kubica va sofrir un gran accident, sent retirat i portat a l'hospital de Montreal per examinar-lo, encara que l'endem\xc3\xa0 va ser donat d'alta. El mateix dia BMW aconsegueix el seu tercer p\xc3\xb2dium (el primer de la temporada), en finalitzar Nick Heidfeld en segona posici\xc3\xb3 despr\xc3\xa9s de Lewis Hamilton i per davant de Alexander Wurz._NEWLINE_El seu reempla\xc3\xa7ament per a la cursa seg\xc3\xbcent, el Gran Premi dels Estats Units, va ser el jove alemany de 19 anys, Sebastian Vettel, que \xc3\xa9s el sis\xc3\xa8 pilot m\xc3\xa9s jove de la hist\xc3\xb2ria de la F\xc3\xb3rmula 1 en debutar en un Gran Premi, en la cursa disputada en el Circuit d'Indian\xc3\xa0polis. Vettel va aconseguir un vuit\xc3\xa8 lloc en aquesta cursa, convertint-se en el pilot m\xc3\xa9s jove de la hist\xc3\xb2ria en sumar un punt. Despr\xc3\xa9s del Gran Premi d'Europa del 2007, va anunciar el seu fitxatge per l'equip Toro Rosso com a segon pilot. Amb tot, els problemes que van oc\xc3\xb3rrer a la campanya despr\xc3\xa9s de l'espionatge de McLaren Mercedes a l'equip Ferrari i la seva posterior exclusi\xc3\xb3 li van donar el subcampionat mundial de constructors a BMW."